Ett hundretalls NTNU-ansatte og studenter ble evakuert etter eksplosjonen. Foto: Henrik Sundgård / NRk

– Vi fikk melding klokken 11.12 om en liten eksplosjon i en forsøksovn i et laboratorium i kjelleren på kjemiblokk 2, sier operatør Frank Indergård ved Trøndelag Brann- og redningstjeneste til NRK.no.

– Kan ha pustet inn giftige stoffer

– En person er sendt til St. Olavs Hospital for undersøkelse. Han var i laboratoriet da forsøksovnen eksploderte, men klarte å komme seg ut av laboratoriet på egen hånd.

– Vi var usikre på om han hadde fått i seg noe giftig støv i forbindelse med eksplosjonen, sier Indergård.

Brannvesenet har vært forsiktig på grunn av at det blir oppbevart mange ulike kjemiske stoffer i nærheten av brannen.

– Dette er en usikker plass med mange kjemikaler, så vi er spesielt forsiktige, sier operatør Tor Eliassen ved Trøndelag Brann- og redningstjeneste.

Kjemisk pulver

Det aktuelle laboratoret brukes ifølge instituttleder Arne Petter Ratvik ved Institutt for materialteknologi til framstilling av kjemiske pulver.

– Vi har hatt et uhell på en forsøksrigg som brukes til framstilling av pulver, sier Ratvik til NRK.no.

– Denne apparaturen varmer opp en kjemisk løsning som vi så blåser inn i et rør under temperaturer på flere hundre grader.

Ratvik har foreløpig ikke avklart hva som egentlig gikk galt.

– Hva slags pulver som ble fremstilt da eksplosjonen skjedde?

– Det vet jeg foreløpig heller ikke.

Den skadde personen er ansatt i et firma som heter Serpatec, som disponerer denne forsøksriggen sammen med NTNU.

Politi og Arbeidstilsynet er koblet inn, og etterforsker ulykken som en arbeidsulykke.



Innholdet som skulle vises her støttes dessverre ikke lenger.